Lisa Marie Presley, Elvis se dogter, oorledeLisa Marie Presley (Foto: Jon Kopaloff/GETTY IMAGES NORTH AMERICA/AFP) Die sanger-liedjieskrywer Lisa Marie Presley, die enigste kind van die rock-’n-roll-legende Elvis Presley, is in die ouderdom van 54 oorlede. Presley is Donderdag inderhaas na ’n Kaliforniese hospitaal se waakeenheid geneem weens ŉ hartstilstand waar sy in ŉ koma en aan lewensondersteunende masjiene gekoppel was. “Priscilla Presley [haar ma] en die Presley-gesin is geskok en verpletter deur die tragiese dood van hul geliefde Lisa Marie. Hulle is innig dankbaar vir die ondersteuning, liefde en gebede van almal, en vra vir privaatheid in hierdie baie moeilike tyd,” het die familie in ŉ verklaring gesê. Die vermaaklikheidswebwerf TMZ het berig dat Presley “nie reageer het nie” toe ŉ huiswerker Donderdagoggend op haar afgekom het by haar huis in die bekende Los Angeles-voorstad Calabasas. Haar eksman, Danny Keough, wat ook op die eiendom woon, het noodhulp toegepas totdat paramedici opgedaag en haar na die hospitaal vervoer het. Lise Marie en haar ma het Dinsdagaand nog die Golden Globe-toekennings in Beverly Hills bygewoon waar Austin Butler as beste akteur in ’n drama bekroon is vir sy rol as die rock-’n-roll-legende in Baz Luhrmann se Elvis. Lisa Marie was Elvis se enigste kind. Sy het drie albums vrygestel en is die ma van die akteur Riley Keough, wat in Mad Max: Fury Road verskyn het. Benewens Danny Keough, van wie sy in 1994 geskei is, was sy ook getroud met Nicolas Cage, Michael Jackson en die akteur en komponis Michael Lockwood.